Vyf in hof ná Koster-moord(Argieffoto: Anja van der Merwe) Vyf mans wat teregstaan vir die moord op Klaas Mosimanyana Jobontho (32) sal Maandag in die landdroshof in Koster, Noordwes, formeel om borgtog aansoek doen. Die mans het Donderdag vlugtig in die hof verskyn op aanklagte van moord, dwarsboming van die gereg en die verhindering van die polisie om hul werk te verrig. Alle aanklagte is voorlopig teen ŉ sesde verdagte teruggetrek hangende die uitslag van die polisie se ondersoek. Volgens kol. Adèle Myburgh, polisiewoordvoerder, is die mans op 21 Desember in hegtenis geneem nadat Jobontho se ontbinde liggaam op ’n kleinhoewe in Doornlaagte in die Koster-omgewing ontdek is. Jobontho se familie het hom die laaste keer op 16 Desember gesien en hom toe vyf dae later (op 21 Desember) as vermis by die polisie aangemeld. “Volgens inligting is die polisie na die kleinhoewe waar hulle gevind het dat die hekke gesluit is. Die inwoners op die plaas het na bewering die polisie by die hek ontmoet, maar geweier om vir hulle [die polisiebeamptes] toegang tot die kleinhoewe te gee. Die beamptes het toe oor die hek geklim om self toegang te verkry,” sê Myburgh. Volgens Henry Mamothame, woordvoerder van die Nasionale Vervolgingsgesag (NVG), het die polisie met hul aankoms by die hek mense tussen geboue op die erf sien hardloop en dit as verdag beskou. “Toe die polisie toegang tot die kleinhoewe gekry het, het hulle bloedspore op die grond gevind wat hulle na ’n stoorkamer gelei het waar hulle ’n ontbinde liggaam gevind het. Die persoon se hande is met ’n elektriese koord vasgebind en hy het slaanmerke oor sy lyf gehad,” sê Mamothame. “Twee vuurwapens, ammunisie en ’n slaapsak is ook op die toneel gevind.” Die liggaam is as dié van Jobontho geïdentifiseer en ŉ nadoodse ondersoek sal die oorsaak van sy dood bepaal. Die saak is tot Maandag uitgestel om die verdagtes die geleentheid te gee om regsverteenwoordiging te bekom en ook vir verdere ondersoek. “’n Aansoek is ook by die kantoor van die direkteur van openbare vervolging in Noordwes ingedien dat die aangeleentheid na die hooggeregshof oorgeplaas word.”